TUM Campus Heilbronn

Dr **TUM Campus Haalbrunn** isch e Leer- un Foorschigsyyriichtig vu dr Tächnische Universiteet Minche (TUM) z Haalbrunn. Dr Campus isch ain vu dr fimf Ussestelle vu dr TUM un dr eerscht Standoort vu dr TUM z Dytschland usserhalb vu Bayern. Finanziert wird dr Campus vu dr Dieter-Schwarz-Stiftig vu Neckarsulm.

## Gschiicht
D Stiftigsveryybaarig zwische dr TUM un dr Dieter-Schwarz-Stiftig fir Grindig vum Campus isch im Februar 2018 gschlosse woore. Voruusgange sin Verhandlige vu dr Dieter-Schwarz-Stiftig mit e baar Paartner go z Haalbrunn e universiteeri Yyriichtung aasiidle, wu si d TU Minche erfolgryych het chenne duuresetze. D Veryybaarig het d Yyriichtig vu 20 Profässuure an dr wiirtschaftswisseschaftlige Fakuläteet (TUM School of Management) vu dr TU Minche voorgsääne; 13 Profässuure sollen am Standoort Haalbrunn aagsiidlet wääre.

Dr Umstand, as mit dr TU Minche ne staatligi Hoochschuel us eme andere Bundesland z Baade-Wiirtebäärg aktiiv wiird, isch im Septämber 2017 au Aaloss fir e bolitischi Diskussioon vum Voorgang im zueständige Fachuusschuss vum Landdaag vu Baade-Wiirttebäärg gsii.

In dr Zwischezyt het s Räächtguetaachte gee, wu dytligi Zwyyfel an dr Räächtsmäßigkait vum Campus ufbroocht hän: Dr Campus diei gege d Prinzipie vum Federalismus verstooße, wel d Hohaitsgwalt vun eme Bundesland uf aige Territorium bschränkt isch. Bi dr konkreete Bewäärtig vum Sachverhalt, inwiewyt d TU Minche am Campus Haalbrunn hohaitli handlet, cheme di baide Wisseschaftsminischterie zue widersprichlige Yyschetzige.

Im TUM Campus Haalbrunn isch d Fachhoochschuel German Graduate School of Management and Law ufgange, wu vu 2006 bis 2021 vu dr Dieter-Schwarz-Stiftig gfeerderet wooren isch.

## Stuudienaagebot
Dr Leerbedriib het zum Wintersemeschter 2018/19 mit dr beede Masterstuudiegäng Management un Management & Innovation aagfange. Mittelfrischtig isch dr Ufböu vu 1000 Stuudieblätz voorgsääne. Zum Wintersemeschter 2019/20 het dr Stuudiegang Management & Technology aagfange, wu vu dr TU Minche am Innestadt-Campus vu Minche syter anne 2001 aabote wird.

## Kritik
D Finanzierig vum TUM Campus Haalbrunn dur d Dieter-Schwarz-Stiftig wird vor allem wäg dr Heechi vu dr Zuewändig as kritisch aagluegt. Mit dr Yyriichtig vu dr Stiftigsprofässuure wääre ne Drittel vu dr Profässuure an dr TUM School of Management vun eme Stifter finanziert, doderdur ferchtet mer e Yyflussnaam uf Foorschig un Leer.

:*Der Lidl-Milliardär Schwarz spendiert seiner Heimatstadt einen Campus der TU München samt Professoren – da fragt man in Heilbronn nicht weiter nach. Mag sich der Stuttgarter Unichef auch irritiert zeigen, dass die Verträge geheim bleiben: In Heilbronn vertraut man darauf, dass der Wohltäter mit den vielen Millionen schon keinen Einfluss auf Studieninhalte nehmen werde. Wie viele es genau sind, 200 oder 300, ist übrigens auch Geheimsache.*

Zwee Staatsräächtler sään dur dr Präzedänzfall vun ere bayrische Filiale z Baade-Wiirtebäärg sogaar dr Federalismus im Bildigswääse uusgheeblet:

:*Nun werden auch noch Zweifel laut, ob die Rechtsgrundlage für den Ableger einer bayerischen Universität in Baden-Württemberg tragfähig ist [...] Tatsächlich scheinen die rechtlichen Fragen nicht ausreichend durchdacht zu sein. Darauf deuten auch die widersprüchlichen Auskünfte hin, welche staatlichen Aufgaben die Bayern in Heilbronn wahrnehmen. Bei aller Dankbarkeit gegenüber dem Gönner sollte der Landtag da noch einmal genauer hinschauen.*

## Weblink
* TUM Campus Haalbrunn

## Fueßnote